(27)

vstavi se naslednje poglavje: „POGLAVJE 7 Nadomestilo splošnih stroškov Člen 41 Pravica do nadomestila 1. Poslanci so upravičeni do nadomestila splošnih stroškov za kritje stroškov, nastalih v sklopu poslanskih dejavnosti. 2. V skladu z uvodno izjavo 17 in členom 20 statuta poslancev se nadomestilo splošnih stroškov izplača v obliki pavšalnega zneska. 3. Poslanci so do nadomestila upravičeni z mesecem, ko je prejet njihov zahtevek za izplačilo. 4. Poslanci se lahko odločijo, ali bodo prejeli celotni ali delni znesek nadomestila. Člen 42 Obdobje upravičenosti do nadomestila 1. Nadomestilo splošnih stroškov se izplačuje za čas trajanja mandata poslancev. 2. Mesečni znesek nadomestila splošnih stroškov znaša 4 778 EUR. 3. Poslanci, ki mandat nastopijo po 15. v mesecu, za tisti mesec prejmejo polovično nadomestilo splošnih stroškov. 4. Polovično nadomestilo splošnih stroškov se izplačuje še tri mesece po mesecu, ko se je končal poslančev mandat, če je poslanec mandat opravljal najmanj šest mesecev in ni bil ponovno izvoljen. Člen 43 Izplačila in odsotnost 1. Vsa izplačila iz naslova nadomestila splošnih stroškov se izplačajo neposredno poslancu. 2. Če je bil poslanec med parlamentarnim letom (od 1. septembra do 31. avgusta) evidentirano odsoten najmanj polovico dni, ki jih predsedstvo določi za plenarna zasedanja, mora Parlamentu vrniti 50 % nadomestila splošnih stroškov, ki ga je prejel za to obdobje. 3. Odsotnost v skladu z odstavkom 2 lahko opraviči predsednik Parlamenta v primeru bolezni poslanca, zaradi resnih družinskih razlogov ali v primeru službenega potovanja v imenu Parlamenta. Dokazila morajo biti kvestorjem posredovana najpozneje dva meseca po začetku odsotnosti. 4. Poslanka, ki pričakuje otroka, je tri mesece pred porodom opravičena udeležbe na uradnih sejah Parlamenta. V ta namen predloži zdravniško potrdilo, v katerem je naveden predvideni rok poroda. Po rojstvu otroka je poslanka ob predložitvi kopije otrokovega rojstnega lista opravičena udeležbe na uradnih sejah za obdobje šestih mesecev. Člen 44 Kriti stroški 1. Nadomestilo splošnih stroškov je med drugim namenjeno kritju stroškov delovanja in vzdrževanja pisarne, pisarniških potrebščin in dokumentacije, pisarniške opreme, reprezentančnih dejavnosti ali upravnih stroškov. 2. Če so zneski iz drugih nadomestil na podlagi teh izvedbenih ukrepov ali drugih pravil parlamenta izčrpani, lahko poslanci nadomestilo splošnih stroškov uporabijo tudi za neposredno plačilo dejavnosti, ki se sicer krijejo s temi drugimi nadomestili. Člen 44a Načela, ki veljajo za uporabo nadomestila splošnih stroškov 1. Da bi se za poslance olajšalo upravljanje in spremljanje odhodkov, Parlament nadomestilo splošnih stroškov izplača na namenski račun, na katerega ne nakazuje nobenih drugih sredstev. Za ta račun veljajo običajna jamstva, ki so del mandata. 2. Za porabo sredstev, izplačanih v skladu s tem poglavjem, so odgovorni izključno poslanci. 3. Poslanci lahko porabo tega zneska sami ali s pomočjo zunanjega revizorja dokumentirajo podrobno ali glede na vrsto stroškov, kot so navedeni v odstavku 4, in te informacije v skladu s členom 11(4) in (5) poslovnika Parlamenta v celoti ali delno objavijo na svoji spletni strani na spletnem mestu Parlamenta. 4. Vrste stroškov iz odstavka 3 so naslednje: Vrsta 1: najem lokalnih pisarn in s tem povezani stroški Vrsta 2: stroški delovanja lokalnih pisarn Vrsta 3: pisarniške potrebščine, tiskovine in potrošni material Vrsta 4: knjige, periodični tisk, časopisi in pregled tiska Vrsta 5: pisarniška oprema in pohištvo Vrsta 6: protokol in reprezentanca Vrsta 7: organiziranje prireditev, seminarjev in konferenc Vrsta 8: drugi upravni odhodki Vrsta 9: dejavnosti, sicer krite z drugimi nadomestili, ki pa so bila v celoti porabljena Vrsta 10: drugi stroški, povezani s parlamentarnim mandatom poslanca 5. Predsedstvo po potrebi sprejme dodatne ukrepe, ki poslancem olajšajo izvajanje njihovih odločitev v zvezi z odstavkom 3.“;